Faf wil ook ’n treffer in Japan weesFaf de Klerk word in Japan welkom geheet. Foto: Kazuhiro Nogi/AFP. Faf de Klerk is al bekend daarvoor dat hy nie skroom om veel groter spelers aan te vat nie. En noudat hy sy klubrugby in Japan speel, is hy ook gereed om sy lasposrugby-vaardighede teen van sy Springbok-spanmaats uit te stal. Die blonde skrumskakel het onlangs ’n kontrak met die Yokohama Canon Eagles in Japan onderteken nadat hy in meer as 100 wedstryde vir die Sale Sharks in Engeland uitgedraf het. Volgens De Klerk sien hy daarna uit om sy Springbok-spanmaats te “irriteer” wanneer hulle binnekort teen mekaar op die Japanse rugbyvelde speel. “Ek sal dalk iemand soos Malcolm Marx teiken omdat ek goed met hom bevriend is. Ek sal kyk of ek hom die harnas in kan jaag sodat hy dalk ’n fout of twee sal maak,” het die 30-jarige speler gesê. Hy sien terselfdertyd uit na wat die nuwe hoofstuk van sy rugbyloopbaan vir hom inhou. Want net soos Alphaville wil hy ook ’n treffer in Japan wees. “Sedert die 2019-Wêreldbeker het ek nog altyd geweet dat ek die een of ander tyd in my loopbaan in Japan sal wil speel. Nou het dit ’n werklikheid geword en ek kan nie wag om deel van alles te word en hopelik ’n groot rol te speel nie,” het De Klerk destyds gesê toe hy die kontrak met die klub onderteken het. Nou droom hy daarvan om saam met spelers soos Jesse Kriel toe te sien dat Canon een van die voorste spanne ter wêreld word. “As speler kan ek beslis nog verbeter en dít is ’n groot uitdaging waaroor ek baie opgewonde is.” Faf de Klerk vier die Springbokke se Wêreldbeker-sege. (Foto: AP Photo/Christophe Ena) Hy meen dat spelers in Japan nie soveel skete as ander internasionale sterre het nie omdat daar nie so baie rugbywedstryde as in Europa of Suid-Afrika gespeel word nie. Baie van sy teenstanders meen dat De Klerk een van die heel beste skrumskakels op die wêreldverhoog is. Iemand soos Kieran Hardy het selfs in die aanloop tot die Wallis-toer sy lof besing. “Die manier waarop hy die spel dikteer, bied ’n unieke uitdaging, maar ek dink Faf de Klerk is een van die beste skrumskakels in wêreldrugby en dit sal ’n wonderlike geleentheid wees om teen hom kragte te meet,” het die Rooi Drake se nommernegespeler gesê. Tog was De Klerk op die plaasvervangersbank vir die beslissende toets in Kaapstad, terwyl Jaden Hendrikse deel van die opdrafspan was. Hy glo egter dat sy skuif na Japan nie ’n invloed op sy Wêreldbeker-droom het nie. “As ek goed speel, sal ek deel van die Wêreldbeker-planne wees. As jy na die gehalte van die Springbok-spelers kyk wat hier speel, glo ek dat die afrigters kan sien hoe goed ouens kan aanpas en speel.”